ప్రహార్ క్షిపణి

ప్రహార్ భూమి నుండి భూమ్మీదికి ప్రయోగించే, ఘన ఇంధన, తక్కువ పరిధి వ్యూహాత్మక బాలిస్టిక్ క్షిపణి. ఇది అన్ని కాలాల్లోను, అన్ని భౌగోళిక పరిస్థితులలోనూ పనిచేసే, యుద్ధభూమి స్థాయి క్షిపణి. త్వరగా స్పందించడం దీని ప్రత్యేకత; అతి తక్కువ సమయంలో దీన్ని ప్రయోగానికి సిద్ధం చెయ్యవచ్చు.

అభివృద్ధి, చరిత్ర 
DRDO దీని అభివృద్ధిని రెండేళ్ళలో పూర్తి చేసింది.  యుద్ధభూమిలో వ్యూహాత్మక లక్ష్యాలను ఛేదించేందుకు ఈ తక్కువ పరిధి క్షిపణిని ఉపయోగిస్తారు. లక్ష్యానికి అనుగుణంగా రకరకాల వార్‌హెడ్‌లను దీనికి అమర్చవచ్చు. మొబైల్ ప్లాట్‌ఫారము 6 క్షిపణులను మోయగలదు. వీటిని సాల్వో లాగా పేల్చవచ్చు. మొత్తం ఆరు క్షిపణుల్నీ ఒక్కసారే పేల్చడాన్ని సాల్వో అంటారు.

ఘన ఇంధనంతో నడిచే ఈ క్షిపణిని ప్రయోగించేందుకు అతి తక్కువ స్పందన సమయం సరిపోతుంది. 2-3 నిముషాల్లోపే దీన్ని సిద్ధం చేసి ప్రయోగించవచ్చు.  పినాక మల్టీ బారెల్ రాకెట్ లాంచరుకు, పృథ్వి బాలిస్టిక్ క్షిపణికీమధ్య గల అంతరాన్ని ప్రహార్ పూరిస్తుంది.

2011 జూలై 21 న ప్రహార్ ను చాందీపూర్ లో పరీక్షించారు. ఈ పరీక్షలో ఇది 150 కిమీ దూరాన్ని 250 సెకండ్లలో ప్రయాణించి  బంగాళాఖాతంలోని లక్ష్యాన్ని 10 మీ. లోపు కచ్చితత్వంతో ఛేదించింది 

ప్రహార్ యొక్క ఎగుమతి రూపం ప్రగతి. సియోల్‌లో జరిగిన ADEX 2013 లో DRDO దీన్ని ప్రదర్శించింది.

2018 సెప్టెంబరు 20 న ఒరిస్సాలోని ఇంటెరిం టెస్ట్ రేంజి లోని మూడవ లాంచి కాంప్లెక్సు నుండి ప్రహార్ ను పరీక్షార్థం ప్రయోగించారు. ఈ ప్రయోగం అనుకున్న అన్ని లక్ష్యాలనూ విజయవంతంగా సాధించిందని శాస్త్రవేత్తలు తెలిపారు.

ఇవి కూడా చూడండి 
 పృథ్వి క్షిపణులు

మూలాలు వనరులు 

భారతీయ క్షిపణులు